CELEX: 32021D0585
Language: sl
Date: 2021-04-12 00:00:00
Title: Izvedbeni sklep Sveta (SZVP) 2021/585 z dne 12. aprila 2021 o izvajanju Sklepa 2011/235/SZVP o omejevalnih ukrepih proti nekaterim osebam in subjektom zaradi razmer v Iranu

12.4.2021   
               
               
                  SL
               
               
                  Uradni list Evropske unije
               
               
                  LI 124/7
               
            
         IZVEDBENI SKLEP SVETA (SZVP) 2021/585
         z dne 12. aprila 2021
         o izvajanju Sklepa 2011/235/SZVP o omejevalnih ukrepih proti nekaterim osebam in subjektom zaradi razmer v Iranu
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 31(2) Pogodbe,
         ob upoštevanju Sklepa Sveta 2011/235/SZVP z dne 12. aprila 2011 o omejevalnih ukrepih proti nekaterim osebam in subjektom zaradi razmer v Iranu (1) in zlasti člena 3(1) Sklepa,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:
         
                     (1)
                  
                  
                     Svet je 12. aprila 2011 sprejel Sklep 2011/235/SZVP.
                  
               
                     (2)
                  
                  
                     Visoki predstavnik Unije za zunanje zadeve in varnostno politiko je 8. decembra 2019 dal izjavo v imenu Unije, v kateri obžaluje razširjeno in nesorazmerno uporabo sile s strani iranskih varnostnih sil, zaradi česar je bilo med odzivom na demonstracije novembra 2019 ubitih in poškodovanih veliko ljudi. V izjavi je tudi navedeno, da Unija pričakuje, da vsi storilci nasilnih dejanj odgovarjajo za svoje ravnanje, zato so bile iranske oblasti pozvane, naj zagotovijo pregledne in verodostojne preiskave, da se pojasni število smrtnih žrtev in aretiranih oseb ter zagotovi ustrezen postopek za vse pripornike. Poleg tega je v izjavi v odziv na odločitev Irana, da za več kot en teden onemogoči internetni dostop do svetovnih omrežij, s čimer se iranskim državljanom preprečuje komuniciranje in pretok informacij, poudarjeno, da je treba vedno spoštovati temeljne pravice, kot sta svoboda izražanja in zbiranja.
                  
               
                     (3)
                  
                  
                     V zvezi s tem in v skladu z zavezo Unije, da bo obravnavala vsa pereča vprašanja z Iranom, vključno glede stanja človekovih pravic, bi bilo treba osem oseb in tri subjekte vključiti na seznam oseb in subjektov, za katere veljajo omejevalni ukrepi, iz Priloge k Sklepu 2011/235/SZVP.
                  
               
                     (4)
                  
                  
                     Prilogo k Sklepu 2011/235/SZVP bi bilo zato treba ustrezno spremeniti –
                  
               SPREJEL NASLEDNJI SKLEP:
         
            Člen 1
            Priloga k Sklepu 2011/235/SZVP se spremeni, kot je določeno v Prilogi k temu sklepu.
         
         
            Člen 2
            Ta sklep začne veljati na dan objave v Uradnem listu Evropske unije.
         
         
            V Bruslju, 12. aprila 2021
            
               
                  Za Svet
               
               
                  Predsednica
               
               A. P. ZACARIAS
            
         
         
            (1)  UL L 100, 14.4.2011, str. 51.
      
      
         
            PRILOGA
            Na seznam oseb in subjektov iz Priloge k Sklepu 2011/235/SZVP se dodajo naslednje osebe in subjekti:
            Fizične osebe
            
               
                            
                        
                        
                           Ime
                        
                        
                           Podatki za ugotavljanje istovetnosti
                        
                        
                           Razlogi
                        
                        
                           Datum uvrstitve na seznam
                        
                     
                           „88.
                        
                        
                           SOLEIMANI Gholamreza
                        
                        
                           Kraj rojstva: Farsan (Iran)
                           Datum rojstva: 1343 (po iransko muslimanskem koledarju), 1964 ali 1965 (po gregorijanskiem koledarju)
                           Državljanstvo: iransko
                           Spol: moški
                           Funkcija: vodja organizacije Basidž Islamske revolucionarne garde (IRGC)
                        
                        
                           Gholamreza Soleimani je vodja organizacije Basidž. Organizacija Basidž je za zatiranje protestov v Iranu novembra 2019 uporabila smrtonosno silo, zaradi česar so bili v številnih mestih po vsej državi ubiti in poškodovani neoboroženi protestniki in drugi civilisti. Gholamreza Soleimani je kot vodja organizacije Basidž odgovoren za nasilno zatiranje protestov in hude kršitve človekovih pravic v Iranu.
                        
                        
                           12.4.2021
                        
                     
                           89.
                        
                        
                           SALAMI Hossein (tudi SALAMI Hussain)
                        
                        
                           Kraj rojstva: Vaneshan, Golpayegan (Iran)
                           Datum rojstva: 1339 (po iransko muslimanskem koledarju), 1960 ali 1961 (po gregorijanskem koledarju)
                           Državljanstvo: iransko
                           Spol: moški
                           Funkcija: vrhovni poveljnik Islamske revolucionarne garde
                           (IRGC)
                           Čin: generalmajor
                        
                        
                           Hossein Salami je od aprila 2019 vrhovni poveljnik IRGC, ki vključuje milico Basdž, in član Sveta za nacionalno varnost. Redne vojaške enote IRGC in milica Basidž so za zatiranje protestov v Iranu novembra 2019 uporabile smrtonosno silo, zaradi česar so bili v številnih mestih po vsej državi ubiti in poškodovani neoboroženi protestniki in drugi civilisti. Hossein Salami se je kot član Sveta za nacionalno varnost udeležil zasedanj, na katerih je bilo odrejeno, da se za zatiranje protestov novembra 2019 uporabi smrtonosna sila. Zato je Hossein Salami odgovoren za hude kršitve človekovih pravic v Iranu.
                        
                        
                           12.4.2021
                        
                     
                           90.
                        
                        
                           KARAMI Hassan
                        
                        
                           Državljanstvo: iransko
                           Spol: moški
                           Funkcija: poveljnik posebnih enot iranske policije
                        
                        
                           Hassan Karami je poveljnik posebnih enot iranske policije. Posebne enote so za zatiranje protestov v Iranu novembra 2019 uporabile smrtonosno silo, zaradi česar so bili v številnih mestih po vsej državi ubiti in poškodovani neoboroženi protestniki in drugi civilisti. Hassan Karami je kot poveljnik posebnih enot, ki so ubile in poškodovale neoborožene protestnike in druge civiliste, odgovoren za hude kršitve človekovih pravic v Iranu.
                        
                        
                           12.4.2021
                        
                     
                           91.
                        
                        
                           PAKPOUR Mohammad (tudi: PAKPUR Mohammad)
                        
                        
                           Kraj rojstva: Arak (Iran)
                           Datum rojstva: 1340 (po iransko muslimanskem koledarju), 1961 (po gregorijanskem koledarju)
                           Državljanstvo: iransko
                           Spol: moški
                           Funkcija: vrhovni poveljnik kopenskih sil Islamske revolucionarne garde (IRGC)
                           Čin: brigadni general
                        
                        
                           Mohammad Pakpour je od marca 2010 vrhovni poveljnik kopenskih sil IRGC. Kopenske sile IRGC so za zatiranje protestov v Iranu novembra 2019 uporabile smrtonosno silo, zaradi česar so bili v številnih mestih po vsej državi ubiti in poškodovani neoboroženi protestniki in drugi civilisti. Mohammad Pakpour je kot vrhovni poveljnik kopenskih sil IRGC, ki so uporabile smrtonosno silo proti neoboroženim protestnikom in drugim civilistom, odgovoren za hude kršitve človekovih pravic v Iranu.
                        
                        
                           12.4.2021
                        
                     
                           92.
                        
                        
                           ASHTARI Hossein
                        
                        
                           Kraj rojstva: Isfahan (tudi Esfahan, Ispahan)
                           Državljanstvo: iransko
                           Spol: moški
                           Funkcija: načelnik iranske policije
                        
                        
                           Hossein Ashtari je od marca 2015 načelnik iranske policije in član Sveta za nacionalno varnost. Policija vključuje enote Emdad in specialne enote. Iranska splošna policija, enote Emdad in specialne enote so za zatiranje protestov v Iranu novembra 2019 uporabile smrtonosno siloe, zaradi česar so bili v številnih mestih po vsej državi ubiti in poškodovani neoboroženi protestniki in drugi civilisti. Hossein Ashtari se je kot član Sveta za nacionalno varnost udeležil zasedanj, na katerih je bilo odrejeno, da se za zatiranje protestov novembra 2019 uporabi smrtonosna sila. Zato je Hossein Ashtari odgovoren za hude kršitve človekovih pravic v Iranu.
                        
                        
                           12.4.2021
                        
                     
                           93.
                        
                        
                           ZIAEI Gholamreza
                        
                        
                           Spol: moški
                           Funkcija: nekdanji direktor zapora Evin; nekdanji direktor drugih centrov za pridržanje
                        
                        
                           Med julijem 2019 in junijem 2020 je bil Gholamreza Ziaei direktor zapora Evin, kjer so se že tako težke razmere za pripornike med njegovim mandatom še poslabšale. Zapornicam se je odrekal telefonski stik z njihovimi otroki. Političnim zapornikom so se odrekali tedenski obiski sorodnikov, ki so bili dovoljeni le vsaka dva meseca. Med protesti leta 2009 je bil Ziaei odgovoren za center za pridržanje Kahrizak, kjer je po mučenju umrlo najmanj pet pripornikov, ki so bili aretirani zaradi množičnih uličnih protestov v Teheranu leta 2009. Ziaei je bil v obdobju od 2017 do 2019, preden je prevzel zapor Evin v Teheranu, direktor zapora Rajaee Shahr v Karadžu, zahodno od Teherana, kjer so politični zaporniki mnogokrat protestirali proti zlorabam in nečloveškim življenjskim razmeram.
                        
                        
                           12.4.2021
                        
                     
                           94.
                        
                        
                           SHAHVARPOUR Hassan
                        
                        
                           Kraj rojstva: Safi Abad, južno od Dezfula, Khuzestan (Iran)
                           Spol: moški
                           Številka potnega lista: 2001624001 (nacionalna identifikacijska številka)
                           Funkcija: poveljnik enote Vali Asr v provinci Khuzestan, Islamska revolucionarna garda (IRGC)
                           Čin: brigadni general
                        
                        
                           Kot poveljnik IRGC v Khuzestanu je Hassan Shahvarpour od leta 2009 odgovoren za poveljevanje silam, ki so med protesti v mestu Mahshahr novembra 2019 uporabljale brzostrelke proti protestnikom in drugim civilistom. Pod njegovim poveljstvom je IRGC ubila 148 ljudi s streljanjem z brzostrelkami iz oklepnih vozil, ki so obkrožala bežeče protestnike, ki so se skrivali v bližnjem močvirju.
                        
                        
                           12.4.2021
                        
                     
                           95.
                        
                        
                           VASEGHI Leyla (tudi VASEQI Layla, VASEGHI Leila, VASEGHI Layla)
                        
                        
                           Kraj rojstva: Sari, provinca Mazandaran (Iran)
                           Datum rojstva: 1352 (po iransko muslimanskem koledarju), 1972 ali 1973 (po gregorijanskem koledarju)
                           Spol: ženski
                           Funkcija: guvernerka mesta Shahr-e Qods in vodja mestnega varnostnega sveta
                        
                        
                           Kot guvernerka mesta Shahr-e Qods in vodja mestnega varnostnega sveta od septembra 2019 je Leyla Vaseghi policiji in drugim oboroženim silam ukazala, naj med protesti novembra 2019 uporabijo smrtonosna sredstva, zaradi česar so bili ubiti ali poškodovani neoboroženi protestniki in drugi civilisti. Kot guvernerka mesta Shahr-e Qods in vodja mestnega varnostnega sveta je Leyla Vaseghi odgovorna za hude kršitve človekovih pravic v Iranu.
                        
                        
                           12.4.2021“
                        
                     
            Subjekti
            
               
                            
                        
                        
                           Ime
                        
                        
                           Podatki za ugotavljanje istovetnosti
                        
                        
                           Razlogi
                        
                        
                           Datum uvrstitve na seznam
                        
                     
                           „2.
                        
                        
                           Zapor Evin
                        
                        
                           Naslov: Provinca Teheran, Teheran, okrožje 2, Dasht-e Behesht (Iran)
                        
                        
                           Zapor Evin je center za pridržanje, kjer so bili pridržani politični zaporniki in kjer je v zadnjih letih in desetletjih večkrat prihajalo do hudih kršitev človekovih pravic, vključno z mučenjem. Protestniki iz novembra 2019 so bili v zaporu Evin pridržani, in nekateri so še vedno, kot politični zaporniki. Zapornikom v zaporu Evin so odvzete osnovne procesne pravice, včasih so pridržani v samici ali prenatrpanih celicah s slabimi higienskimi razmerami. Obstajajo podrobna poročila o fizičnem in psihičnem mučenju. Pridržanim osebam se odreka stik z družino in odvetniki ter ustrezna zdravstvena oskrba.
                        
                        
                           12.4.2021
                        
                     
                           3.
                        
                        
                           Zapor Fashafouyeh (tudi centralni zapor Teheran, zapor Hasanabad-e Qom, Greater Tehran Prison)
                        
                        
                           Naslov: Provinca Teheran, Hasanabad, Bijin Industrial Zone, Teheran, Qom Old Road (Iran)
                           Telefon: +98 21 5625 8050
                        
                        
                           Zapor Fashafouyeh je center za pridržanje, ki je bil prvotno namenjen za pridržanje storilcev kaznivih dejanj, povezanih z drogami, od nedavno pa so tam pridržani tudi politični zaporniki, ki so si v nekaterih primerih prisiljeni deliti celice z odvisniki od drog. Življenjske in higienske razmere so zelo slabe in za osnovne potrebe, kot je dostop do čiste pitne vode, ni poskrbljeno. Med protesti novembra 2019 je bilo v zaporu Fashafouyeh pridržanih več protestnikov, vključno z mladoletniki. Poročila navajajo, da so protestnike iz novembra 2019 v zaporu Fashafouyeh mučili in z njimi nečloveško ravnali, npr. tako, da so jih namerno poškodovali z vrelo vodo in jim odrekali medicinsko oskrbo. Glede na poročilo organizacije Amnesty International o zatiranju protestov novembra 2019 so bili v zaporu Fashafouyeh skupaj z odraslimi pridržani tudi otroci, stari komaj 15 let. Sodišče v Teheranu je tri protestnike iz novembra 2019, ki so trenutno v zaporu Fashafouyeh, obsodilo na smrt.
                        
                        
                           12.4.2021
                        
                     
                           4.
                        
                        
                           Zapor Rajaee Shahr (tudi zapor Rajai Shahr, Rajaishahr, Raja’i Shahr, Reja’i Shahr, Rajayi Shahr, zapor Gorhardasht, zapor Gohar Dasht)
                        
                        
                           Naslov: Provinca Alborz, Karadž, Gohardasht, Moazzen Blvd (Iran)
                           Telefon: +98 26 3448 9826
                        
                        
                           Od islamske revolucije leta 1979 je zapor Rajaee Shahr znan po odrekanju človekovih pravic, vključno s hudim fizičnim in psihološkim mučenjem političnih zapornikov in zapornikov vesti ter množičnimi usmrtitvami brez poštenega sojenja. Po protestih novembra 2019 je bilo v zaporu Rajaee Shahr hudo trpinčenih več sto pripornikov, vključno z otroki. Obstajajo verodostojna poročila o številnih primerih mučenja in drugih oblikah krutega kaznovanja, vključno s primeri, ki vključujejo mladoletnike.
                        
                        
                           12.4.2021“